Rosa Lund (EL), 2023-03-23:
Tak for det.
Når jeg lytter til debatten i dag, må jeg bare sige, at jeg simpelt hen får et behov for at bringe lidt fakta ind i den her debat.
Først vil jeg sige om dem, der bor på Kærshovedgård: Nogle af dem er afviste asylansøgere.
Det betyder, at de har fået afslag på deres asylansøgning.
Det er simpelt hen ikke ulovligt.
Den anden gruppe har fået en dom, altså en udvisningsdom.
Det er bare for at sige, at det er to forskellige grupper.
Det er det ene faktum, jeg synes mangler i debatten.
Det er også vigtigt for mig at sige, at det ikke er noget, jeg står her og finder på; det er politiets egne udtalelser.
Når det er sagt, må man jo bare sige, at Kærshovedgård er et udrejsecenter, der fylder rigtig meget her på Christiansborg og rigtig meget i den offentlige debat, og det fylder selvfølgelig også meget for de mennesker, der bor omkring Kærshovedgård, og der har været meget snak frem og tilbage om netop det her udrejsecenter.
Sidste år ville den daværende regering som bekendt flytte problemet, bogstavelig talt, til Langeland.
Det mødte en del kritik, og regeringen droppede så planerne, og nu taler vi så om en nabokompensation, og jeg synes, at det egentlige problem er, at vi ikke taler om, hvordan vi kan løse det her problem.
Vi taler ikke om selve konstruktionen med udrejsecentre, som er det, der er problemet.
Jeg tror, at uanset hvor vi placerer det her udrejsecenter, så vil dem, der bor tæt på det, være utilfredse.
Det er mit gæt.
Jeg synes, at vi skulle gøre det på en helt anden måde, end vi gør i dag.
Det er også velkendt, og det er noget, vi har diskuteret herinde mange gange.
Jeg sagde det sidste år, og jeg må sige det igen: Det er ikke placeringen af udrejsecenteret, den er gal med; det er konstruktionen med udrejsecentre.
Når vi taler om Udrejsecenter Kærshovedgård, er det også vigtigt, at vi har konteksten med, hvilket jeg startede med at sige, nemlig at de mennesker, der bor der, tilhører to forskellige grupper.
Når vi så i dag taler om kompensation til de naboer, der bor tæt på Udrejsecenter Kærshovedgård, synes jeg også, at vi skal tale om, at det, der gør det utrygt at bo omkring Kærshovedgård, er de mennesker, der sidder der, som har fået en dom.
Når det er sagt, må jeg sige, at når man hører debatten i dag, er der jo nogle, der får det til at lyde, som om at det bare er en fest at bo på Kærshovedgård og man bare kan tage toget det ene eller det andet sted hen og man kan rende frit rundt i Danmark.
Det er jo simpelt hen ikke korrekt, og jeg synes, det er en lidt useriøs behandling af det her spørgsmål.
Vi ved alle sammen udmærket godt, at der er indført både en opholds- og meldepligt på Kærshovedgård.
Min holdning til den opholds- og meldepligt er, at jeg ikke synes, at den behøver at være der.
Nogle andre mener noget andet, og det er de andre, der har flertal.
Sådan er det.
Men det er bare for at sige, at jeg synes, det er lidt ærgerligt, at man ikke fremlægger de regler, man selv har stemt for, korrekt.
Men altså, sådan er det.
Når vi kigger på kriminalitetstallene fra Midt- og Vestjyllands Politi, kan vi jo se, at kriminaliteten ikke er steget.
Det er ikke det samme, som at der ikke er en oplevet utryghed omkring Kærshovedgård.
Der kan sagtens være en oplevet utryghed blandt de mennesker, der bor tæt på Kærshovedgård, og det synes jeg vi er nødt til at tage alvorligt, og jeg synes, at et bud på at tage det alvorligt er at lave den her nabokompensation.
Samtidig har jeg det også lidt sådan, at hvad skal vi så ikke kompensere for?
Altså, hvad med dem, der f.eks. bor tæt på andre åbne fængsler eller andre steder, hvor det kan være utrygt at bo?
Jeg vil sige det sådan her: Hvis Enhedslisten skal støtte det her forslag, skal regeringen gøre alvor af den sætning, der står i regeringsgrundlaget, om, at man vil flytte kvinderne væk fra Kærshovedgård, altså de kvinder, der sidder der, som er afviste asylansøgere, og som ikke har mulighed for f.eks. at være sammen med deres børn.
Hvis Enhedslisten skal støtte det her forslag, skal regeringen gøre alvor af den sætning, og det har vi tænkt os at stille et ændringsforslag om.